b'\n_START_ARTICLE_\nIgor Podpe\xc4\x8dan\n_START_SECTION_\nMlada leta\n_START_PARAGRAPH_\nIgor Podpe\xc4\x8dan se je rodil 29. septembra 1967 v Slovenj Gradcu. Po o\xc4\x8detovi strani je podedoval nadarjenost za glasbo. Prve prijeme na diatoni\xc4\x8dni harmoniki mu je pokazal stric. Sam se je nau\xc4\x8dil igrati kontrabas, v sedmem razredu osnovne \xc5\xa1ole se je za\xc4\x8del u\xc4\x8dit \xc5\xa1e igranja na pozavno. Osnovno \xc5\xa1olo je najprej obiskoval na Ravnah na Koro\xc5\xa1kem. Leta 1979 se je dru\xc5\xbeina preselila v njegov rojstni kraj, kjer je zaklju\xc4\x8dil osnovno \xc5\xa1olo, nato pa je opravljal kar dve srednji \xc5\xa1oli naenkrat: metalur\xc5\xa1ko in glasbeno, v kateri je kon\xc4\x8dal pet letnikov klavirske harmonike. Pozneje je na Akademiji za glasbo v Ljubljani diplomiral iz pozavne pri profesorju Borisu \xc5\xa0inigoju.\n_START_SECTION_\nObdobje pred Avseniki\n_START_PARAGRAPH_\nV Mariboru se je v\xc4\x8dlanil v Big band in za\xc4\x8del igrat v raznih narodnozabavnih zasedbah. V tem \xc4\x8dasu se je nau\xc4\x8dil igranja na bariton. Najprej je kraj\xc5\xa1i \xc4\x8das igral v Ansamblu Trim, nato tri leta igral pri Ansamblu Celjski instrumentalni kvintet. Pozneje je nekaj \xc4\x8dasa sodeloval v ob\xc4\x8dasnih skupinah, kot \xc5\xa1tudent je s prijatelji celo igral po Sloveniji, Avstriji, Nem\xc4\x8diji in \xc5\xa0vici. Eno leto je igral kot prvi pozavnist v mariborski operni hi\xc5\xa1i. Ko se je \xc5\xbee dogovoril za igranje v orkestru Slovenske filharmonije, so ga povabili k Ansamblu bratov Avsenik. Slavko Avsenik ga je namre\xc4\x8d videl na televiziji, ko je \xc5\xa1e igral pri Ansamblu Celjski instrumentalni kvintet, Vilko Ovsenik pa je medtem iskal novega baritonista za ansambel. Med drugim je za pomo\xc4\x8d prosil profesorja Toneta Gr\xc4\x8darja, ki je Podpe\xc4\x8dana poznal.\n_START_SECTION_\nAnsambel bratov Avsenik\n_START_PARAGRAPH_\nPri Avsenikih je igral v zadnji zasedbi le kratek \xc4\x8das, in sicer od leta 1989, ko je zamenjal dolgoletnega baritonista Mika Sossa, do konca delovanja ansambla, vklju\xc4\x8dno s studijsko zasedbo.\n_START_SECTION_\nSamostojna pot\n_START_PARAGRAPH_\nPo koncu njihovega delovanja se je najprej za kraj\xc5\xa1i \xc4\x8das (med letoma 1991 in 1993) vklju\xc4\x8dil v avstrijski narodnozabavni ansambel Filzmooser Buam iz Salzburga. \xc5\xa0e v \xc4\x8dasu delovanja v tej zasedbi je leta 1992 ustanovil lastno glasbeno skupino, Ansambel Igor in zlati zvoki. V ansamblu so se mu pridru\xc5\xbeili nekateri \xc4\x8dlani zadnje Avsenikove zasedbe, in sicer kitarist Renato Verli\xc4\x8d, pevki Jo\xc5\xbeica Svete in Jo\xc5\xbei Kali\xc5\xa1nik ter pevec Rudi Milo\xc5\xbei\xc4\x8d (ki z Avseniki nastopil le v studijski zasedbi). Na nek na\xc4\x8din so nadaljevali z Avsenikovim slogom. Igor Podpe\xc4\x8dan je avtor mnogih skladb, ne le za lasten ansambel, temve\xc4\x8d tudi za druge. Deluje tudi kot producent in tonski mojster ter tudi kot direktor lastne zalo\xc5\xbebe Zlati zvoki (ta je dobila ime po enem najuspe\xc5\xa1nej\xc5\xa1ih projektov Ansambla bratov Avsenik). Po letu 2011 je k sodelovanju z ansamblom povabil tudi legendarno pevsko zasedbo Fantje s Praprotna, ki so dolga leta sodelovali z Ansamblom Lojzeta Slaka. Po smrti njihovega \xc4\x8dlana Toneta \xc5\xa0tritofa leta 2014 ga je izmenjaje z Matijo Slakom nadome\xc5\xa1\xc4\x8dal kot pevec prvega basa, od leta 2016 pa z njimi tudi redno nastopa kot njihov \xc4\x8dlan.\n_START_SECTION_\nDelo\n_START_PARAGRAPH_\nV bazi avtorjev zdru\xc5\xbeenja SAZAS je po podatku z dne 1. 1. 2017 registriranih kar 1150 del, katerih avtor ali soavtor je Igor Podpe\xc4\x8dan. V to \xc5\xa1tevilo so zajete vse skladbe, tako tiste, ki jih izvaja Ansambel Igor in zlati zvoki, kot tudi vse ostale za druge zasedbe. Upo\xc5\xa1tevane so tudi priredbe za nem\xc5\xa1ko govorno podro\xc4\x8dje in remiksi (nekak\xc5\xa1ne predelave v zabavno glasbo) avtorskih skladb.'